En stigning i godsomsætningen på 11 procent i første halvår af 2016 betyder, at der er løftet 4,2 mio. tons gods over kajerne i Aarhus i løbet af de seks måneder.

Annonce

Trods en generel tendens om svære tider for godsomsætningen i de danske havne, så går det anderledes godt på landets største erhvervshavn.

Aarhus Havn bygger nemlig oven på sidste års vækst med en stigning i godsomsætningen på 11 procent i første halvår af 2016. Det betyder, at der er løftet 4,2 mio. tons gods over kajerne i Aarhus i løbet af de seks måneder.

"Vi har ganske vanskeligt ved at genkende de mørke toner, der lyder om vores branche, både når man taler om en afmatning i godsomsætningen og om overskydende kapacitet. Her i Aarhus har vi i flere år i træk haft vækst i godsomsætningen, og desuden mangler vi kapacitet, hvorfor vi også for nylig har besluttet, at bygge en helt ny Omniterminal," siger havnedirektør Jakob Flyvbjerg Christensen i en pressemeddelelse.

Fremgangen i godsomsætningen er ikke blot båret af et enkelt område, idet der er vækst på alle områder. Men den markante vækst skyldes primært stigende omsætning af bunkerolie, stigende korneksport og stigende eksport på containerområdet.

Jakob Flyvbjerg Christensen er slet ikke i tvivl om, at Aarhus Havn i disse år styrker sin position både nationalt og internationalt.